b'\n_START_ARTICLE_\nHelj\xc3\xa4 Angervo\n_START_PARAGRAPH_\nSuvi Helj\xc3\xa4 Marjatta Angervo-Karttunen (3. kes\xc3\xa4kuuta 1940 Helsinki \xe2\x80\x93 26. syyskuuta 2019) oli suomalainen oopperalaulaja, \xc3\xa4\xc3\xa4nialaltaan mezzosopraano._NEWLINE_Angervon vanhemmat olivat professori Ky\xc3\xb6sti Angervo ja lausuntataiteilija Piippa Heli\xc3\xb6-Angervo, ja h\xc3\xa4nen sisarensa on viulutaiteilija Hannele Segerstam. Angervon puoliso vuodesta 1963 oli Yleisradion entinen musiikkip\xc3\xa4\xc3\xa4llikk\xc3\xb6 Antero Karttunen. Angervo tuli ylioppilaaksi 1959 ja valmistui humanististen tieteiden kandidaatiksi 1963, samana vuonna h\xc3\xa4n sai p\xc3\xa4\xc3\xa4st\xc3\xb6todistuksen Sibelius-akatemiasta p\xc3\xa4\xc3\xa4aineenaan viulu. Lauludiplomin h\xc3\xa4n suoritti 1964. Angervo toimi paitsi oopperalaulajana Suomessa ja ulkomailla, my\xc3\xb6s yksinlaulun lehtorina Sibelius-akatemiassa, laulukilpailujen tuomaristoissa ja alansa eri yhdistyksiss\xc3\xa4. Ensikonserttinsa ja -esiintymisens\xc3\xa4 oopperassa h\xc3\xa4n piti vuonna 1964._NEWLINE_Suomen kansallisoopperassa Angervo ty\xc3\xb6skenteli pitk\xc3\xa4\xc3\xa4n. H\xc3\xa4n lauloi siell\xc3\xa4 solistina 1965\xe2\x80\x931993, jatkoi sitten ensin apulaisohjaajana 1993\xe2\x80\x931996 ja viimeiseksi taiteellisena suunnittelup\xc3\xa4\xc3\xa4llikk\xc3\xb6n\xc3\xa4 1997\xe2\x80\x932001. Solistiurallaan Angervolla oli my\xc3\xb6s kiinnitys Saksassa, jossa h\xc3\xa4n lauloi Hampurin valtionoopperassa 1974\xe2\x80\x931975. H\xc3\xa4n esiintyi my\xc3\xb6s useana vuonna solistina It\xc3\xa4vallassa Salzburgin musiikkijuhlilla 1970-luvulla ja lauloi Saksassa  Bayreuthin musiikkijuhlilla 1974 Richard Wagnerin Valkyyria-oopperan Schwertleiten roolin. _NEWLINE_Angervo levytti paljon suomalaisia lauluja sek\xc3\xa4 laajempia teoksia. H\xc3\xa4n oli mukana muun muassa Einojuhani Rautavaaran Vincent-oopperan sek\xc3\xa4 suomenkielisen Matteus-passion levytyksiss\xc3\xa4. Angervo levytti my\xc3\xb6s esimerkiksi Herbert von Karajanin kanssa. Angervo palkittiin Pro Finlandia -mitalilla vuonna 1986.'